અનેક મહેનત અને ક્યારેક રિસામણા-મનામણા પછી સામે આવીને ઊભો રહે છે દિવાળીનો તહેવાર. મોટાભાગે તહેવાર પૂરો થાય ત્યારે માણસ થોડો નિરાશ થાય, પરંતુ દિવાળી પૂરી થાય અને બેસતું વર્ષ આવે એની તો યંગસ્ટર્સ રાહ જોતાં હોય છે. દિવાળી એટલે એમના માટે તો કમાણીનો તહેવાર પણ કહી શકાય. ઘરમાં કરેલી તમામ મહેનત રંગ લાવે બેસતા વર્ષે. જો કે, બેસતા વર્ષે પણ કમાણી કરવા માટે તેમણે કમરતોડ મહેનત કરવી પડે છે. આખું વર્ષ જે સગા-સંબંધીને ત્યાં જવાનું ટાળ્યું હોય ત્યાં પણ યંગસ્ટર્સ હોંશે હોંશે આશીર્વાદ લેવા પહોંચે છે. કયા કાકા ખુશ થઇને 500ની નોટ આપશે અને કયા કાકા અડધો કલાકના પ્રવચન પછી આશીર્વાદ સાથે માત્ર 10 રૂ. આપશે એ એલોકોને ખબર હોય છે. પરંતુ મનગમતો મોબાઇલ કે જીન્સ લેવાની લાલચે યંગસ્ટર્સ આ કઠોર તપસ્યા પણ કરે છે.